АҞӘА, абҵ 20 — Sputnik. Аԥсны Аминистрцәа Реилазаара ақәшаҳаҭхеит Урыстәылеи Аԥсни реиҩызареи русеицуреи рзы Аиқәшаҳаҭра, иагьаӡбеит анапаҵаҩразы Аҳәынҭқарра Ахада иахь ашьҭразы. Абри атәы аанацҳауеит Аминистрцәа реилазаара апресс-маҵзура.
Аиқәшаҳаҭра апроект ҿыц адгылара аиуит Аԥсны Жәлар Реизареи, Аминистрцәа Реилазаареи алагалақәа аныҟарҵа ашьҭахь.
Аиқәшаҳаҭра апроект адкыларазы Аминистрцәа Реилазаарахь инеиаанӡа аус адулан Адәныҟатәи аусқәеи, атәылахьчареи, аҩнуҵҟатәи аусқәеи, афинанстәии, аекономикатәии, агәабзиарахьчаратәии, аҵареи, анаукеи аспорти аҿартә политикеи, аџьеи уҳәа аминистррақәа рганахьала.